Hortobágy Község Önkormányzata Képviselő-testületének .../2026. (IX. 30.) önkormányzati rendelete
a helyi címer és zászló alapításáról és használatának rendjéről
[1] Hortobágy Község címere és zászlója a település történelmének, identitásának és hagyományainak szimbolikus megjelenítése. Jelen rendelet célja egyrészt ezen jelképek meghatározása, azok használatának szabályozása, hogy méltó módon képviseljék Hortobágy közösségének értékeit, másrészt az, hogy Magyarország zászlajának használatának módját meghatározza, különösen a közterületeknek a nemzeti ünnepeken nemzeti zászlóval történő fellobogózását.
[2] Hortobágy Község Önkormányzata az Alaptörtvény 32. cikk (2) bekezdésében és a 6. § tekintetében a Magyarország címerének és zászlajának használatáról, valamint állami kitüntetéseiről szóló 2011. évi CCII. törvény 24. § (5) bekezdésében meghatározott eredeti jogalkotó hatáskörében, továbbá az Alaptörvény 32. cikk (1) bekezdés i) pontjában és a 6. § tekintetében a Magyarország címerének és zászlajának használatáról, valamint állami kitüntetéseiről szóló 2011. évi CCII. törvény 7. § (6) bekezdésében meghatározott feladatkörében eljárva a következőket rendeli el:
1. §
Az önkormányzat jelképei, mint a település történelmi múltjára és jellegzetességeire utaló díszítő szimbólumok: a címer, valamint a címerrel díszített zászló.
2. §
(1) A község címerének leírása:	 
A település címere középütt vágott pajzs, melynek felső részét hasítás osztja ketté. A jobb felső mező vörössel és ezüsttel hétszer vágott. A bal felső kék mező zöld halmán ezüst daru (a csőre és lába arany) fordul és lép jobbra, fejénél jobbra fogyó, ezüst hold, balra tizenkét sugarú, arany nap. A vágás alatt zöld mezőben, arany hármashalmon jobbra forduló, ágaskodó fekete lovon kék gatyát, kék inget, fekete kalapot, lajbit és csizmát viselő csikós fekete nyelű és szíjazatú karikás ostort csördít. A lovas felett a kilenclyukú ezüst híd rajzolódik ki. A címer sisak és foszlányok nélküli.
(2) A címer rajzát és részletes leírását a rendelet 1.sz. melléklete tartalmazza.
3. §
(1) A címer használatának szabályai:
(2) Az önkormányzat címerét, mint díszítő és utaló jelképet használni lehet:
a)	az önkormányzat körpecsétjén megfelelő körirattal ellátva
b)	az önkormányzat zászlaján és annak változatain,
c)	az önkormányzat szerveinek, polgármesternek, alpolgármesternek, jegyzőnek készített levélpapírok fejlécén, illetve borítékján,
d)	az önkormányzat által kiadott díszokleveleken, emléklapokon, kitüntető vagy emlékérmeken,
e)	a községháza bejáratánál, tanácskozótermében és más protokolláris célt szolgáló helyiségeiben,
f)	az önkormányzat intézményei bejáratánál és vezetőinek irodáiban,
g)	az önkormányzat és szervei által megjelentetett, illetve a település életével foglalkozó kiadványokon, meghívókon, emléktárgyakon,
h)	a községbe vezető utak mellett a közigazgatási határnál lévő táblákon.
(3) Az Önkormányzat címerével ellátott körpecsét az Önkormányzat és más bel-, ill. külföldi önkormányzatok közötti kapcsolatokban protokolláris célból, illetőleg szerződések, megállapodások hitelesítésekor, valamint az Önkormányzat belső működésével és szervezeti felépítésével kapcsolatos rendelkezések, kitüntető oklevelek hitelesítésekor használható.
(4) Az Önkormányzat címerével ellátott körpecsét hatósági eljárás során nem alkalmazható.
(5) Az (2) bekezdés g) pontjában meghatározottakon kívül, más jogi személy számára az általa készített kiadványokon vagy jellegzetes termékeken az önkormányzat címerének használatát kérelemre a polgármester engedélyezheti.
(6) Méltatlan tárgyakon tilos a címer használata.
(7) Kereskedelmi vagy reklám célú felhasználás esetében a címer használatáért gyártási és forgalmazási díjat kell fizetni. A díj mértékét a jegyző javaslata alapján a polgármester állapítja meg.
(8) A díj megállapítása történhet egy összegben, évi átalány formájában vagy az elért árbevétel alapján.
(9) A (7) bekezdésben szereplő átalány összege a gazdálkodó szervezeteknél 100.000 – 400.000 Ft-ig terjedhet. Az árbevétel után megállapítható díjmértéke az éves átbevétel 0,1 %-a, de legkevesebb 100.000 Ft.
4. §
(1) A címer használatára vonatkozó kérelemnek tartalmaznia kell:
a)	a kérelmező nevét, címét,
b)	a címerhasználat célját,
c)	az előállítani kívánt darabszámot,
d)	a címer előállításának anyagát,
e)	terjesztés, illetve forgalomba hozatal esetében ennek módját,
f)	a használat időtartamát,
g)	a címerrel díszítő tárgy mintapéldányát (rajzát, fénykép-másolatát)
h)	felhasználásért felelős személy megnevezését.
(2) A címer használatára vonatkozó engedélynek tartalmazni kell:
a)	az engedély megnevezését, címét,
b)	az előállításának anyagát,
c)	az engedélyezett felhasználás módját,
d)	az előállításra engedélyezett mennyiséget,
e)	a felhasználás idejét, az engedély érvényességének időtartamát,
f)	a terjesztés, a forgalomba hozatal módjára vonatkozó esetleges kikötéseket,
g)	a címer felhasználásáért felelős személy megnevezését,
h)	amennyiben a címer használatáért díjat kell fizetni, a díj összegét, befizetésének határidejét és módját.
(3) A kiadott engedélyekről a Balmazújvárosi Közös Önkormányzati Hivatal Hortobágyi Kirendeltsége nyilvántartást vezet.
(4) Indokolt esetben a kiadott engedélyt a polgármester visszavonhatja.
(5) A (4) bekezdés szerinti indokolt esetnek minősül:
a)	a díj befizetésének elmulasztása,
b)	az engedélyben foglaltak be nem tartása,
c)	az engedélyezett előállítási anyag megváltoztatása,
d)	az engedélyezett mennyiség, darabszám túllépése,
e)	az engedély érvényességi idejének túllépése
5. §
(1) Az önkormányzat címerének, kicsinyítése csak olyan mértékű lehet, hogy az ne sértse a hiteles ábrázolást.
(2) Amennyiben nincs lehetőség az önkormányzat címerének eredeti színben való ábrázolására, akkor az csak a hordozó tárgy anyagának (fém, fa, bőr, kerámia, stb.) színében, de a heraldika általános szabályainak és színjelzéseinek megtartásával történhet.
6. §
(1) A község zászlajának leírása: 	 
A zászlólap arányában a zászlórúd felől nézve 1:2 arányú téglalap, rajta az első harmad vonalában, mint tengelyen foglal helyet az Önkormányzat címere, amelyet a község nevét feltüntető felirat boltoz a fehér mezőben arany hímzéssel. A zászlólap széle piros-fehér-zöld fogazattal van ellátva, vége arannyal rojtozott.
(2) Az Önkormányzat zászlaja esetében az arányt meghatározó téglalap rövidebb oldala 1 méter.
(3) Az Önkormányzat zászlaja a Község tanácskozó termében kerül elhelyezésre.
(4) A zászló lobogó formájában is használható. A zászló (a lobogó) vagy annak méretarányos változatai használhatóak:
a)	a hivatalos állami ünnepek alkalmával a Magyarország zászlajával együtt,
b)	a község életében jelentős események, ünnepségek és rendezvények alkalmával más hivatalos zászlóval (zászlókkal) együtt,
c)	a képviselő-testület ülései alkalmával önállóan az ülés helyszínén,
d)	nemzeti, megyei, vagy helyi gyászesemény alkalmával a fekete zászlóval együtt,
e)	minden, a községgel összefüggő vagy az önkormányzat részvételével rendezett eseményen.
(5) A zászló előállításának engedélyezésére a címerre vonatkozó szabályokat kell alkalmazni.
7. §
(1) A közterületeknek a nemzeti ünnepeken nemzeti zászlóval történő fellobogózása:
(2) Magyarország zászlaját nemzeti ünnepek alkalmával közterületen, különösen a község központjában ki kell tűzni.
(3) A közterületek nemzeti ünnepeken történő fellobogózásáról az ünnep méltóságának megfelelő módon Hortobágy Község Önkormányzata gondoskodik.
8. §
Ez a rendelet 2026. szeptember 30-án lép hatályba.
9. §
A rendelet hatálybalépésével egyidejűleg hatályát veszti a helyi címer és zászló alapításáról és használatának rendjéről szóló 14/2016. (IV.29.) önkormányzati rendelet.

